ตึกไครส์เลอร์

ตึกไครส์เลอร์ (อังกฤษ: Chrysler Building) เป้นตึกระฟ้าแบบอลังการศิลป์สูง 1,046 ฟุต (319 เมตร) ที่ตั้งอยู่ในย่านอีสต์มิดทาวน์ของแมนแฮตตัน นครนิวยอร์ก สหรัฐอเมริกา ตั้งอยู่บริเวณแยกถนนที่ 42 และเลกซิงตันแอเวนู โดยเป็นอาคารอิฐที่สูงที่สุดในโลกที่มีโครงเหล็ก นอกจากนี้ยังเป็นทั้งตึกระฟ้าซูเปอร์ทอลล์แห่งแรกของโลกและเป็นตึกที่สูงที่สุดในโลกเป็นเวลา 11 เดือนหลังสร้างเสร็จใน ค.ศ. 1930 ข้อมูลเมื่อ 2019 ตึกไครสเลอร์เป็นตึกที่สูงเป็นอันดับที่ 12 ของเมือง โดยมีความสูงเท่ากับตึกนิวยอร์กไทมส์ เดิมทีเป็นโครงการของผู้พัฒนาอสังหาริมทรัพย์และอดีตวุฒิสมาชิกรัฐนิวยอร์ก วิลเลียม เอช. เรย์โนลส์ แต่ต่อมาตึกนี้ได้รับมอบหมายจากวอลเตอร์ ไครส์เลอร์ หัวหน้าของบริษัทไครส์เลอร์คอร์ปอเรชัน การก่อสร้างตึกไครส์เลอร์ ซึ่งเป็นตึกระฟ้าในยุคแรกนั้น โดดเด่นด้วยการแข่งขันกับตึก 40 วอลล์สตรีตและตึกเอ็มไพร์สเตตเพื่อจะเป็นตึกที่สูงที่สุดในโลก ตึกไครส์เลอร์ได้รับการออกแบบและให้ทุนสนับสนุนโดยวอลเตอร์ ไครส์เลอร์เป็นการส่วนตัวเพื่อเป็นการลงทุนด้านอสังหาริมทรัพย์สำหรับบุตรหลานของเขา แต่ไม่ได้ตั้งใจให้เป็นสำนักงานใหญ่ของไครส์เลอร์คอร์ปอเรชัน (ซึ่งตั้งอยู่ที่โรงงานไฮแลนด์พาร์ก ไครส์เลอร์ ในดีทรอยต์ตั้งแต่ ค.ศ. 1934 ถึง 1996) ส่วนต่อขยายสร้างเสร็จใน ค.ศ. 1952 และครอบครัวไครส์เลอร์ได้ขายตึกนี้ไปในปีถัดมา โดยมีเจ้าของคนต่อ ๆ มาอีกหลายราย เมื่อตึกไครสเลอร์เปิดตัว มีการวิจารณ์การออกแบบของอาคารที่หลากหลาย บางคนเรียกมันว่าไร้สาระและไม่เป็นต้นฉบับ ในขณะที่บางคนยกย่องว่าเป็น แบบสมัยใหม่และเป็นสัญลักษณ์อันโดดเด่น นักวิจารณ์ในช่วงปลายศตวรรษที่ 20 และต้นศตวรรษที่ 21 มองว่าตึกนี้เป็นตัวอย่างที่สมบูรณ์แบบของสถาปัตยกรรมอลังการศิลป์ ใน ค.ศ. 2007 ตึกนี้ได้รับการจัดอันดับให้อยู่ในอันดับที่ 9 ในรายชื่อสถาปัตยกรรมที่ได้รับความนิยมของอเมริกาของสถาบันสถาปนิกอเมริกัน ส่วนหน้าอาคารและการตกแต่งภายในได้รับการกำหนดให้เป็นภูมิสัญลักษณ์ของนครนิวยอร์กใน ค.ศ. 1978 และโครงสร้างของอาคารก็ถูกเพิ่มเข้าไปในทะเบียนสิ่งสำคัญทางประวัติศาสตร์แห่งชาติในฐานะสิ่งสำคัญทางประวัติศาสตร์แห่งชาติใน ค.ศ. 1976 แกลเลอรี อ้างอิง แหล่งข้อมูลอื่น วิกิมีเดียคอมมอนส์มีสื่อเกี่ยวกับ ตึกไครส์เลอร์